Pta’ners gevra om toiletware vir behoeftiges te skenk(Grafika: Atterbury Trust/Facebook) Kom haal ŉ handgemaakte shweshwe-sakkie af en maak dit vol met noodsaaklike toiletware. So help jy om die lewe makliker te maak vir mense wat nie nou hierdie soort luukses kan bekostig nie. Dit is die boodskap van die Atterbury Trust wat verlede week hulle omgee-projek vir Mandelamaand afgeskop het. Die trust het hande gevat met die Afrikaanse Toekomstrust (ATT), die Atterbury-eiendomsgroep, GROOTfm 90.5, die Atterbury-teater en WeBuyCars om soveel as moontlik toiletware vir behoeftige persone die maand in te samel. Begunstigdes wat van die sakkies sal ontvang, is gesinne wat afhanklik is van kospakkies wat by skole uitgedeel word en werklose kelners in die Pretoria-omgewing. Ananja Koen van die Atterbury Trust het vroeër op Die Groot Ontbyt-program gesê dat Eljada-huis in Pretoria-Wes se naaldwerkprogram die shweshwe-sakkies sal maak wat met toiletware gevul sal word. “Mense kan so ŉ sakke afhaal en dit vul, of skenkings van enige van die toiletware op die lys kan in houtbokse by sekere punte in Pretoria afgelaai word. “Indien iemand nie tyd het om ŉ aflewering te doen nie, kan jy ook ŉ kontantbydrae vir hierdie projek maak by die Atterbury Trust se aanlyn winkel. Die voorgestelde donasie van R200 sal help dat iemand wat dit werklik nodig het toiletware in hierdie maand van gee en omgee sal ontvang,” sê sy. Die ATT sê dit is vir hulle ŉ voorreg om deel van die Atterbury Trust se Mandelamaandprojekte te wees. “Mense sal bevraagteken hoekom ons as ŉ weldaadsorganisasie by ŉ ander organisasie se projek betrokke wil raak. Dit is egter net weereens ŉ demonstrasie dat dit nie saak maak hóé jy gee nie, maar dat jy gee. Alle liefdadigheidsorganisasies het dieselfde doelwit: om ŉ verskil te maak,” sê Dinah Bronkhorst, uitvoerende hoof van ATT. Die projek benodig die volgende: Alle donasies moet die Atterbury Trust teen Saterdag 28 Julie bereik. Die skenkings kan vanaf Maandag tot Vrydag tussen 08:00 en 16:00 by die volgende punte afgelewer word: